IMISLab/GreekWikipedia huggingface dataset:
Δραστηριότητες καθημερινής ζωής

Ο όρος Δραστηριοτήτες Καθημερινής Ζωής (Δ.Κ.Ζ.) χρησιμοποιείται στον τομέα της Υγείας και πρόνοιας για να αναφερθεί στις καθημερινές δραστηριότητες αυτοεξυπηρέτησης ενός ατόμου είτε εντός της κατοικίας του είτε σε εξωτερικούς χώρους, ή και τα δύο. Οι επαγγελματίες υγείας (ιατροί, εργοθεραπευτές, νοσηλευτές, κλπ.) συνήθως αναφέρονται στην ικανότητα ή την αδυναμία εκτέλεσης των δραστηριοτήτων αυτών ως μέτρηση της λειτουργικής κατάστασης ενός ατόμου, ιδίως όσον αφορά ασθενείς, ή άτομα με αναπηρία καθώς και ηλικιωμένους.Οι ΔΚΖ ορίζονται ως «τα πράγματα που συνήθως κάνουμε... όπως η προσωπική μας σίτιση, το να κάνουμε μπάνιο, το να ντυθούμε, να περιποιηθούμε-καλλωπιστούμε, να εργαστούμε, να ασχοληθούμε με τα οικιακά και να ψυχαγωγηθούμε στον ελεύθερο χρόνο μας." Ένα πλήθος εθνικών ερευνών συλλέγει δεδομένα σχετικά με την κατάσταση των ΔΚΖ του πληθυσμού των ΗΠΑ. Παρότι έχουν προταθεί βασικές κατηγορίες ΔΚΖ, το τι συγκεκριμένα συνιστά μία συγκεκριμένη ΔΚΖ σε ένα συγκεκριμένο περιβάλλον για ένα συγκεκριμένο άτομο μπορεί να διαφέρει.

 Οι Βασικές ΔΚΖ αποτελούνται από καθήκοντα αυτοφροντίδας, μεταξύ των οποίων: Χρήση Τουαλέτας και Υγιεινή Τουαλέτας Ένδυση Κατάποση/Βρώση Σίτιση Λειτουργική κινητικότητα Φροντίδα προσωπικού εξοπλισμού Προσωπική υγιεινή και περιποίηση Σεξουαλική δραστηριότητα Οι Instrumental Δραστηριότητες Καθημερινής Ζωής (iΔΚΖ) [Instrumental Activities of Daily Living-IADLs] δεν είναι απαραίτητες για θεμελιώδη λειτουργία, αλλά επιτρέπουν σε ένα άτομο να ζει ανεξάρτητα στην κοινότητα: Οικιακή εργασία Παρασκευή Γεύματος Λήψη φαρμάκων Διαχείριση χρημάτων Αγορές για είδη παντοπωλείου (ψώνια) ή είδη ένδυσης Χρήση τηλεφώνου Χρήση της τεχνολογίας (κατά περίπτωση)Oι νοσηλευτές ως οι καθ' ύλην αρμόδιοι για την προαγωγή και διατήρηση της ψυχοσωματικής υγείας του ατόμου αξιολογούν την ικανότητα του ατόμου να ανταποκρίνεται στις δραστηριότητες της καθημερινής ζωής, αλλά και διατυπώνουν υπαρκτές και δυνητικές διαγνώσεις σε περίπτωση υπαρκτής ή δυνητικής δυσλειτουργίας με βάση το πρωτόκολλο της Ένωση Νοσηλευτικής Διάγνωσης Αμερικής (NANDA) και προβαίνουν αυτόνομα ή σε συνεργασία με άλλους επαγγελματίες υγείας στις απαραίτητες ενέργειες. Υπάρχουν αρκετά εργαλεία αξιολόγησης, όπως η κλίμακα ΔΚΖ Katz , η κλίμακα Instrumental ΔΚΖ Lawton , η κλίμακα Δραστηριοτήτων Καθημερινής Ζωής του Μπρίστολ και η Κλίμακα Barthel. Τα περισσότερα μοντέλα των υπηρεσιών υγείας χρησιμοποιούν στην πρακτική τους αξιολογήσεις ΔΚΖ, συμπεριλαμβανομένων των ιατρικών (ή θεσμικών) μοντέλων, όπως το μοντέλο νοσηλευτικής Roper-Logan-Tierney, καθώς και τα επικεντρωμένα-στον-ένοικο (resident-centered) μοντέλα, όπως το Πρόγραμμα Πλήρους Φροντίδας για Ηλικιωμένους, Program of All-Inclusive Care for the Elderly (PACE). Εργοθεραπεία Νοσηλευτική Υποβοηθούμενη διαβίωση Φροντίδα ενοίκων Σφαιρική Εκτίμηση Λειτουργικότητας Μακροχρόνια περίθαλψη Μακροπρόθεσμη ασφάλεια υγείας Οίκος ευγηρίας
Δήμος Ρήγα Φεραίου

Ο Δήμος Ρήγα Φεραίου είναι Δήμος της Περιφερειακής Ενότητας Μαγνησίας, στην Περιφέρεια Θεσσαλίας, με έκταση 549.77 τ.χλμ. και πληθυσμό 10.647 κάτοικους, σύμφωνα με την Απογραφή του 2011. Έδρα του Δήμου είναι το Βελεστίνο. Συστάθηκε το 2011 με το Πρόγραμμα «Καλλικράτης», από την συνένωση των προϋπαρχόντων Δήμων και Κοινοτήτων, του Δήμου Φερών, του Δήμου Κάρλας και της Κοινότητας Κεραμιδίου.

 Ο Δήμος Ρήγα Φεραίου διαιρείται σε 3 Δημοτικές Ενότητες, οι οποίες αντιστοιχούν σε 2 καταργηθέντες Δήμους και 1 Κοινότητα. Κάθε Δημοτική Ενότητα διαιρείται σε Κοινότητες, οι οποίες αντιστοιχούν στα Δημοτικά Διαμερίσματα των καταργηθέντων «Καποδιστριακών» Δήμων. Οι σημερινές Κοινότητες του Δήμου, ήταν αυτόνομες Κοινότητες και Δήμοι, πριν την εφαρμογή του Σχεδίου «Καποδίστρια». Πιο συγκεκριμένα (σε αγκύλες ο πληθυσμός σύμφωνα με την Απογραφή του 2011): Η Δημοτική Ενότητα Φερών (πρώην Δήμος Φερών), έχει πληθυσμό 5.611 κατοίκους και καταλαμβάνει έκταση 215,5 τ.χλμ. Ο πρώην Δήμος λειτούργησε από το 1999 έως το 2010, με έδρα το Βελεστίνο. Ιστορικά στην περιοχή βρίσκονται οι αρχαίες Φερές, ισχυρή πόλη κράτος, με έντονη δραστηριότητα για μεγάλη περίοδο πριν από 2500 χρόνια. Επίσης είναι η πατρίδα του εθνομάρτυρα Ρήγα Βελεστινλή. Περιλαμβάνει τις παρακάτω Κοινότητες και οικισμούς: Κοινότητα Βελεστίνου [ 3.242 ] το Βελεστίνο [ 2.884 ] η Χλόη [ 358 ] Κοινότητα Αγίου Γεωργίου Φερών -- ο Άγιος Γεώργιος Φερών [ 688 ] Κοινότητα Αερινού [ 511 ] το Αερινό [ 499 ] τα Πολυζαίικα [ 12 ] Κοινότητα Μικρού Περιβολακίου -- το Μικρόν Περιβολάκι [ 354 ] Κοινότητα Περιβλέπτου [ 816 ] το Περίβλεπτο [ 268 ] ο Άγιος Δημήτριος [ 142 ] το Ελευθεροχώρι [ 103 ] τα Κοκκαλαίικα [ 103 ] η Κοκκίνα [ 200 ] Η Δημοτική Ενότητα Κάρλας (πρώην Δήμος Κάρλας), έχει πληθυσμό 4.603 κατοίκους και καταλαμβάνει έκταση 223,6 τ.χλμ.. Ο πρώην Δήμος λειτούργησε από το 1999 έως το 2010, με έδρα το Στεφανοβίκειο. Περιλαμβάνει τις παρακάτω Κοινότητες και οικισμούς: Κοινότητα Στεφανοβικείου -- το Στεφανοβίκειο [ 1.835 ] Κοινότητα Καναλίων -- τα Κανάλια [ 1.000 ] Κοινότητα Κερασιάς -- η Κερασιά [ 291 ], η Άνω Κερασιά [ 0 ] Κοινότητα Ριζομύλου -- ο Ριζόμυλος [ 1.477 ] Η Δημοτική Ενότητα Κεραμιδίου (πρώην Κοινότητα Κεραμιδίου), έχει πληθυσμό 433 κατοίκους και καταλαμβάνει έκταση 111,5 τ.χλμ.. Η πρώην Κοινότητα είχε έδρα το Κεραμίδι. Περιλαμβάνει τις παρακάτω Κοινότητες και οικισμούς: Κοινότητα Κεραμιδίου [ 433 ] το Κεραμίδι [ 348 ] το Βενέτον [ 67 ] το Καμάρι [ 11 ] η Μονή Μεταμορφώσεως Σωτήρος Φλαμουρίου [ 7 ] Δήμος Ρήγα Φεραίου (ιστότοπος Δήμου Ρήγα Φεραίου). Δήμος Ρήγα Φεραίου (σελίδα στο facebook). Φ.Ε.Κ. 1292Β - 11/08/2010 (σελ. 34 από 88)
Βαγράτ Α΄ του Κλαρτζέτι

Ο Βαγράτ Α΄, γεωργιανά: ბაგრატ I Bagrat I (απεβ. στις 20 Απριλίου 900) ήταν Γεωργιανός πρίγκιπας από τον Οίκο των Βαγρατιδών-Ιβηρίας του κλάδου του Τάο-Κλαρτζέτι και ηγεμόνας του Κλαρτζέτι από το 889 ως το τέλος του. Υπάρχει κάποια σύγχυση στη χρονολόγηση του τέλους του Βαγράτ Α΄: σύμφωνα με τον χρονικογράφο του 11ου αι. Σουμπάτ Νταβίτις-Ντζε, ο Βαγράτ Α΄ απεβίωσε στις 20 Απριλίου, Κυριακή του Πάσχα του έτους 129 της Γεωργιανής εποχής (δηλαδή το έτος 909). Ωστόσο, η Κυριακή του Πάσχα το 909 έπεσε στις 16 Απριλίου· το έτος που συμπίπτει με τη δεδομένη ημερομηνία ήταν το 900.

 Ήταν ένας νεότερος γιος του Σουμπάτ Α΄, ιδρυτή του κλάδου του Kλαρτζέτι των Bαγρατιδών-Ιβηρίας. Μετά το τέλος του Σουμπάτ Α΄ το 889, διαδέχθηκε τον πατέρα του ως πρίγκιπας του Kλαρτζέτι, ενώ ο μεγαλύτερος αδελφός του (και πιθανότατα νόμιμος διάδοχος του Σουμπάτ Α΄), Δαβίδ Α΄, εμφανίζεται ως ηγεμόνας κάποιας λιγότερο σημαντικής περιοχής -βόρεια του Kλαρτζέτι- της Aντζάρα και του Nιγκάλι. Όπως ο Σουμπάτ Α΄, ο Bαγράτ Α΄ είχε το επίθετο Aρτανουτζέλι («από το Aρτανούτζι»), καθώς είχε ως έδρα την ακμάζουσα εμπορική πόλη Aρτανούτζι και κυβέρνησε με τον τίτλο του πατρός-κυρίου (mampali). Στο 891 ο ίδιος ενεπλάκη στην δυναστική διαμάχη μεταξύ των Bαγρατιδών-Ιβηρίας και βοήθησε τον Αδαρνάση Δ΄ να νικήσει τον Γεώργιο Α΄. Μετά το τέλος του Βαγράτ Α΄, το Αρτανούτζι φαίνεται ότι περιήλθε στον αδελφό του Δαβίδ Α΄, ενώ η υπόλοιπη επικράτειά του μοιράστηκε μεταξύ των τεσσάρων γιων του, οι οποίοι σύντομα άρχισαν να ερίζουν μεταξύ τους. Ο Βαγράτ Α΄ είχε τέσσερις γιους: Aδαρνάσης Β΄ απεβ. 945, πρίγκιπας του Κλαρτζέτι. Γεώργιος Α΄ απεβ. 923, πρίγκιπας του Κλαρτζέτι. Ασότ απεβ. 939, κύριος του Αρτανούτζι. Δαβίδ απεβ. 922.Σύμφωνα με τον Κωνσταντίνο Ζ΄ των Μακεδόνων στο Πρὸς τὸν ἴδιον υἱὸν Ρωμανόν, έργο που αναφέρεται στη Διοίκηση της Αυτοκρατορίας, ο Bαγράτ Α΄ είχε επίσης μία κόρη, που ήταν παντρεμένη με τον εξάδελφό της Σουμπάτ Β΄ του Κλαρτζέτι.
Σοράιδα Γκόμες

Η Σοράιδα Γκόμες (Zoraida Gómez) ισπανική προφορά ΔΦΑ: [soˈɾaiða ˈɣomes], γεννημένη στις 31 Μαΐου 1985 στην πόλη του Μεξικού είναι μεξικανή ηθοποιός για την ερμηνεία της στο Rebelde και στο Lola, érase una vez. Η Σοράιδα Γκόμες είναι η αδελφή τους ηθοποιούς Ελεασάρ Γκόμες και Χάιρο Γκόμες. Η Σοράιδα και ο Ελεασάρ έπαιξαν μαζί στη τηλενουβέλα Rebelde (2004-2006)

 La Mujer Del Vendaval (2012/13) Nuria Arevalo de Serratos Cuando Me Enamoro (2010) Julieta Llena de Amor (2010) Fedra Curiel (Νεαρή) Niña de mi Corazon (2010) Maria Torres En Nombre del Amor (2008) Liliana Martínez Lola...Érase una vez (2007) Rafaela Santo Domingo Rebelde (2004–2006) ως Jose Lujan Landeros Enamorate (2003) ως Darketa Aqua y Aceite (2002) ως Mariana Azul (1996) ως La Chamos" Canaveral de Pasiones" (1996) Julia de nina Como dice el dicho (2012) ως Nicky Mujeres Infieles (1995) La Orilla de la Tierra (1994) Η Σοράιδα Γκόμες στο IMDb Βιογραφία της Σοράιδα Γκόμες στο esmas Αρχειοθετήθηκε 2015-04-03 στο Wayback Machine. (Ισπανικά) Φωτογραφίες της Σοράιδα Γκόμες στο tvnotas
Βίνιγκες του Σπολέτο

Ο Βίνιγκες, Winiges ή Winichis, λατινικά: Winigisus‎, ιταλικά: Guinigi(sio)‎, (απεβ. το 822) ήταν δούκας του Σπολέτο (dux Spolitanus) από το 789 έως το τέλος του. Πιθανότατα ήταν Λομβαρδός στην ακολουθία του Καρλομάγνου, όταν στάλθηκε το 788 για να ηγηθεί του Χιλδεβράνδος του Σπολέτο και του Γκρίμοαλντ Γ΄ πρίγκιπα του Μπενεβέντο σε συνεργασία με τα Φραγκικά στρατεύματα ενάντια σε μία Βυζαντινή εισβολή.

 Σε αυτή την πρώτη του καταγεγραμμένη δράση, ήταν επιτυχής, νικώντας τους Βυζαντινούς που είχαν αρχηγό τον Θεόδωρο στην Απουλία. Ωστόσο ο Χιλδεβράνδος απεβίωσε στην εκστρατεία και ο Καρλομάγνος διόρισε τον Βίνιγκες να τον διαδεχτεί στο δουκάτο του Σπολέτo. Ο Βίνιγκες διορίστηκε από τον Καρλομάγνο να ενεργεί ως απεσταλμένος του (missius dominicus) στο δουκάτο της Ρώμης και βρισκόταν στη βασιλική του Αγίου Πέτρου, όταν ο πάπας Λέων Γ΄ δέχτηκε επίθεση στις 25 Απριλίου 799. Τότε ήταν, που τον έφερε για προστασία στο Σπολέτο μέχρι να επιστρέψει με ασφάλεια στη Ρώμη. Ωστόσο ο Βίνιγκες ενεπλάκη σε πόλεμο με τον Γκρίμοαλντ του Μπενεβέντo και αιχμαλωτίστηκε, ενώ ήταν πολιορκημένος στη Λουσέρα το 802. Κρατήθηκε αιχμάλωτος για έναν χρόνο, πριν απελευθερωθεί το 803 Ενώ ο Λέων Γ΄ πλησίαζε να αποβιώσει το 815, οι Ρωμαίοι πολίτες επαναστάτησαν, αλλά ο βασιλιάς Βερνάρδος των Λομβαρδών έστειλε τον Βίνιγκες στη Ρώμη, για να καταπνίξει την αναταραχή. Το 822 ο Βίνιγκες παραιτήθηκε από το εγκόσμιο αξίωμά του και αποσύρθηκε σε ένα μοναστήρι, όπου απεβίωσε λίγο αργότερα (πιθανώς την ίδια χρονιά). Διάδοχός του ήταν ο Σούπο Α΄, κόμης της πόλης Μπρέσια (Brixiæ civitatis comes). Χότζκιν, Τόμας . Η Ιταλία και οι εισβολείς της . Clarendon Press: 1895. Έργο Medieval Lands: Βόρεια Ιταλία — Spoleto.
Τζην Χόγκλαν

Ο Τζην Χόγκλαν (αγγλ. Gene Hoglan, 31 Αυγούστου 1967) είναι αμερικανός μουσικός, γνωστός ως ντράμερ των χέβι μέταλ συγκροτημάτων Dark Angel, Death, Testament, Fear Factory, Strapping Young Lad, κ.α..

 Ο Χόγκλαν γεννήθηκε το 1967 στο Ντάλας των Ηνωμένων Πολιτειών και ξεκίνησε να παίζει τύμπανα σε εφηβική ηλικία, όντας αυτοδίδακτος. Στα δεκαέξι του χρόνια, ξεκίνησε να δουλεύει σαν τεχνικός φωτισμού στις ζωντανές εμφανίσεις του thrash metal συγκροτήματος Slayer, ενώ έκανε δεύτερα φωνητικά στο τραγούδι "Evil Has No Boundaries" από το πρώτο άλμπουμ του συγκροτήματος με τίτλο "Show No Mercy". Κατά το διάστημα στο οποίο εργαζόταν μαζί με τους Slayer άντλησε εμπειρίες από τον ντράμερ του συγκροτήματος, Ντέιβ Λομπάρντο. Το 1984 έγινε μέλος των War God και στις αρχές του 1985 έγινε μέλος των Dark Angel με τους οποίους κυκλοφόρησε το θρυλικό άλμπουμ "Darkness Descends" το 1986, όπως και τα "Leave Scars" (1989), "Time Does Not Heal" (1991) και το ζωντανά ηχογραφημένο "Live Scars". Μετά τη διάλυση των Dark Angel το 1992, ο Χόγκλαν εντάχθηκε στους Death ηχογραφώντας μαζί τους τα "Individual Thought Patterns" το 1993 και "Symbolic" το 1995. Στα τέλη του 1996, έγινε μέλος των Strapping Young Lad ηχογραφώντας μαζί τους το δίσκο "City" το 1997, όπως και το ζωντανά ηχογραφημένο "No Sleep Till Bedtime" την επόμενη χρονιά. Ενδιάμεσα είχε κυκλοφορήσει το "Demonic" με τους Testament, ενώ μέχρι το 2001 συμμετείχε στους δίσκους "Infinity", "Physicist" και "Terria" του τραγουδιστή των Strapping Young Lad, Ντέβιν Τάουνσεντ. Ακολούθησε η επανένωση των Dark Angel το 2002, με τους οποίους περιόδευσε για τρία χρόνια, ηχογραφώντας μόνο τη διασκευή στο τραγούδι "Creeping Death" των Metallica. Το 2005 οι Dark Angel διαλύθηκαν και την ίδια μοίρα είχαν δύο χρόνια αργότερα οι Strapping Young Lad έχοντας κυκλοφορήσει τα άλμπουμ "Strapping Young Lad", "Alien" και "The New Black". Την ίδια εποχή, συμμετείχε στο thrash metal συγκρότημα Tenet με τον κιθαρίστα Τζεντ Σάιμον, ηχογραφώντας το δίσκο "Sovereign", το 2009. Σε δύο περιοδείες του συγκροτήματος Opeth το 2004 και το 2005, ο Χόγκλαν αναπλήρωσε τον ντράμερ Μάρτιν Λόπεζ ο οποίος παρουσίασε προβλήματα υγείας. Επίσης, συμμετέχει από το 2007 στο death metal συγκρότημα Dethklok από το τηλεοπτικό πρόγραμμα "Metalocalypse", έχοντας κυκλοφορήσει μαζί τους τρεις δίσκους. Το 2009, εντάχθηκε και στους Fear Factory, ηχογραφώντας μαζί τους το άλμπουμ "Mechanize" και παραμένοντας στο συγκρότημα για τρία χρόνια. Το 2011, επανήλθε στους Testament μετά από 14 χρόνια για να ηχογραφήσουν το άλμπουμ "The Dark Roots of Earth", τον πιο επιτυχημένο δίσκο του συγκροτήματος ο οποίος ανέβηκε στο # 12 των αμερικανικών τσαρτ. Στα τέλη του 2013 ανακοινώθηκε η επανένωση των Dark Angel, με τον Χόγκλαν να αναλαμβάνει και πάλι τα τύμπανα και να περιοδεύουν μέσα στο 2014. Drummerworld: Gene Hoglan BIO - Gene Hoglan of Hoglan Industries » The Atomic Clock Αρχειοθετήθηκε 2013-09-28 στο Wayback Machine. Gene Hoglan - Encyclopaedia Metallum: The Metal Archives Gene Hoglan - Spirit of Metal webzine Dark Roots of Earth - Testament - All Music Guide Dethklok - Spirit of Metal
Εόβα της Μερκίας

Ο Εόβα της Μερκίας (σκοτώθηκε στην "μάχη του Μάσερφιλντ", 5 Αυγούστου 642) ήταν ένας από τους 12 γιους του βασιλιά Πίμπα της Μερκίας, αδελφός του ισχυρότατου βασιλιά του 7ου αιώνα Πέντα της Μερκίας. Ο Εόβα ήταν προπάππους των μετέπειτα βασιλέων Έθελμπαλντ της Μερκίας, Όφα της Μερκίας και Έγκφριθ της Μερκίας. Όπως γράφει η "Βρετανική Ιστορία" του 8ου αιώνα ήταν συμβασιλέας της Μερκίας την εποχή του θανάτου μαζί με τον Πέντα σαν υποτελής του βασιλιά των Νορθουμβρίων Όσβαλντ.

 Η "Βρετανική Ιστορία" (Κεφάλαιο 65) σημειώνει : "Ο Πέντα πολέμησε στην μάχη του Μάσερφιλντ στην οποία έπεσε ο αδελφός του Εόβα, γιος του Πίμπα και βασιλιάς των Μερκιανών και ο Όσβαλντ βασιλιάς των Νορθουμβρίων, την μάχη κέρδισε ο Πέντα με την βοήθεια του Σατανά". Τα "Χρονικά του Καμπραί" (664) αναφέρουν "Η μάχη του Μάσερφιλντ στην οποία έπεσαν ο Εόβα βασιλιάς της Μερκίας και ο Όσβαλντ βασιλιάς των Νορθουμβρίων". Από τις δυο πηγές φαίνεται με σαφήνεια ότι την ημερομηνία που σκοτώθηκε στην μάχη (5 Αυγούστου 642) ο Εόβα είχε τον τίτλο του βασιλιά της Μερκίας. Η περίοδος που θα κυβερνήσουν την Μερκία οι απόγονοι του θα ξεκινήσει με τον θάνατο του εγγονού του Πέντα Κέολρεντ της Μερκίας και θα ολοκληρωθεί με τον θάνατο του Έγκφριθ τον Δεκέμβριο του 796. Η "μάχη του Μάσερφιλντ" ήταν μια τεράστια νίκη για τον παγανιστή βασιλιά της Μερκίας Πέντα που συνέτριψε και θανάτωσε τον αντίπαλο χριστιανό βασιλιά Όσβαλντ των Νορθουμβρίων, κατόπιν τον ακρωτηρίασε σύμφωνα με τα παγανιστικά έθιμα. Με τον θρίαμβο του επί του ο Όσβαλντ ο Πέντα έγινε "χωρίς καμιά αμφιβολία ο ισχυρότερος ηγέτης που είχε περάσει από την Μερκία τόσο που έγινε κυβερνήτης σε ολόκληρη την Μίνλαντς". Δεν είναι γνωστή η θέση του αδελφού του Εόβα εκείνη την εποχή όπως δεν είναι γνωστό επίσης ποιον υποστήριζε, ίσως σαν βασιλιάς της Μερκίας να είχε ανώτερη θέση ακόμα και από τον Πέντα. Σύμφωνα με τα έθιμα εκείνης της εποχής στην Μερκία τα αδέλφια μοίραζαν το βασίλειο, ο Πέντα κυβερνούσε πιθανότατα στην νότια Μερκία και ο Εόβα στην βόρεια. Το Αγγλοσαξονικό χρονικό και ο Βέδας αργότερα δεν αναφέρουν τίποτα σχετικά με την συμμετοχή του Εόβα στην "μάχη του Μάσερφιλντ", το Χρονικό γράφει ωστόσο για τους άμεσους απογόνους του Έθελμπαλντ και Όφα και το γενεαλογικό τους δέντρο αναλυτικά. Ο ιστορικός Νίκολας Μπρούκς (1941 - 2014) θεωρεί ότι αν ο Εόβα ήταν βασιλιάς την περίοδο 635 - 642 το Μάσερφιλντ ήταν μια επιδρομή των Ουαλών στο βασίλειο της Μερκίας, στην επιδρομή αυτή δεν έδειξαν "κανένα έλεος σε μοναχούς που κρατούσαν βιβλία". Ο Μπρούκς συνεχίζει ότι ο Εόβα πολύ πιθανό να ήταν υποτελής του χριστιανού βασιλέως της Νορθουμβρίας που έκανε εκείνη την εποχή έντονες προσπάθειες να διαδώσει τον χριστιανισμό στην Μερκία, αυτό δείχνει η παρουσία ιερέων σε ένα παγανιστικό βασίλειο. Ο Πέντα είναι γνωστός όμως σαν μόνιμος σύμμαχος των Ουαλών οπότε μια τέτοια πολεμική επιχείρηση είναι αδύνατο να έγινε στην διάρκεια της βασιλείας του. D. P. Kirby, The Earliest English Kings (1991), second edition (2000), Routledge, paperback Εόβα
Προεδρικές εκλογές του Ουζμπεκιστάν (2015)

Προεδρικές εκλογές διεξήχθησαν στο Ουζμπεκιστάν στις 29 Μαρτίου 2015. Το αποτέλεσμα ήταν η νίκη για τον κάτοχο της προεδρίας, τον Ισλάμ Καρίμοφ, ο οποίος συγκέντρωσε το 90% των ψήφων.

 Εγκρίθηκε ένας συνταγματικός νόμος για τις προεδρικές εκλογές από τη Γερουσία στις 23 Μαρτίου 2012. Με τον νόμο εκείνο έπρεπε να γίνουν προεδρικές εκλογές 90 μέρες μετά τις βουλευτικές εκλογές. Ακολούθησε η διεξαγωγή βουλευτικών εκλογών σε δύο γύρους, στις 23 Δεκεμβρίου 2014 και ο δεύτερος γύρος στις 4 Ιανουαρίου 2015. Με βάση τον προηγούμενο εκλογικό νόμο, οι εκλογές για πρόεδρο θα διεξάγονταν στις 27 Δεκεμβρίου 2015.Ο Οργανισμός για την Ασφάλεια και τη Συνεργασία στην Ευρώπη δήλωσε ότι δεν υπήρξε καμία "γνήσια αντιπολίτευση". Οι επιβεβαιωμένοι υποψήφιοι ήταν: ο Ισλάμ Καρίμοφ από το Φιλελεύθερο Δημοκρατικό Κόμμα, πρόεδρος από το 1990 ο Χαταμτζάν Κετμάνοφ από το Δημοκρατικό Κόμμα του Λαού ο Ναριμάν Ουμαρόφ από το Σοσιαλδημοκρατικό Κόμμα Δικαιοσύνης και ο Ακμάλ Σαϊντόφ από το Εθνικό Δημοκρατικό Κόμμα Αναγέννησης
WWE 2K16

Το WWE 2K16 είναι βιντεοπαιχνίδι επαγγελματικής πάλης που αναπτύχθηκε από την Yuke's και την Visual Concepts, και δημοσιεύθηκε από την 2K Sports για τα PlayStation 3, PlayStation 4, Xbox 360, και Xbox One στις 27 Οκτωβρίου του 2015. Είναι το δέκατο έβδομο παιχνίδι στη σειρά παιχνιδιών WWE (το τρίτο που φέρει το λογότυπο "WWE 2K"), και αποτελεί συνέχεια του WWE 2K15.

 Το παιχνίδι ανακοινώθηκε επίσημα στις 16 Ιουνίου 2015, με το WWE και την 2K να ανακοινώνουν τους πρώτους έξι Superstars και Divas, οι οποίοι θα συμπεριλαμβάνονταν στο roster του παιχνιδιού. Στις 6 Ιουλίου 2015, ο "Stone Cold" Steve Austin ανακοινώθηκε ως ο superstar που θα διακοσμήσει το εξώφυλλο του παιχνιδιού.Στις 27 Ιουλίου 2015, η 2K ανακοίνωσε ότι ο T-800 Εξολοθρευτής του Άρνολντ Σβαρτσενέγκερ (οι εκδόσεις από τον Εξολοθρευτή και Εξολοθρευτής 2: Μέρα Κρίσης) θα είναι χαρακτήρας του παιχνιδιού διαθέσιμος αποκλειστικά μέσω προπαραγγελίας. Αργότερα εκείνη τη μέρα, η 2K κυκλοφόρησε την πρώτη επίσημη εικόνα του παιχνιδιού, το τραπέζι των σχολιαστών του Raw με το καπέλο του JBL τοποθετημένο πάνω του.Στις 4 Αυγούστου 2015, το IGN κυκλοφόρησε τις πρώτες εικόνες, gameplay και εισόδους για το WWE 2K16 στο Gamescom. Έπειτα το IGN χειρίστηκε την έκδοση νεότερων εικόνων, animation, λειτουργιών, και artwork τα οποία θα αποτελούσαν μέρος του παιχνιδιού. Επίσης χειρίστηκε την εβδομαδιαία έκδοση superstar οι οποίοι θα συμπεριλαμβάνονταν στο παιχνίδι, ονομάζοντάς το "IGN's Roster 3:16". Μια μετάφραση στα Αραβικά ανακοινώθηκε για τις χώρες της Μέσης Ανατολής. Ένα demo του παιχνιδιού ήταν διαθέσιμο σε επίλεκτες τοποθεσίες Walmart ανά τις Ηνωμένες Πολιτείες ως μέρος της καμπάνιας "WWE 2K16 Early Access Tour". Επίσημη ιστοσελίδα
Οκταδεκάεδρο

Στη στερεομετρία, οκταδεκάεδρο λέγεται ένα πολύεδρο που έχει δεκαοκτώ έδρες. Υπάρχουν πολυάριθμα τοπολογικώς σαφή οκταδεκάεδρα και ούτε ένα από αυτά είναι κανονικό πολύεδρο, έτσι η ονομασία κανονικό οκταδεκάεδρο είναι διφορούμενη. Στη χημεία, το «οκταδεκάεδρο» αναφέρεται συνήθως σε μια συγκεκριμένη δομή με συμμετρία C2v, το «εικοσάεδρο με συστολή ακμής» που σχηματίζεται από ένα κανονικό εικοσάεδρο με μία ακμή του σε συστολή, είναι το σχήμα του κλοσοβορανικού ιόντος [B11Η11]2−.

 Υπάρχουν 107.854.282.197.058 τοπολογικώς διακριτά κυρτά οκταδεκάεδρα που έχουν τουλάχιστον 11 κορυφές, εξαιρουμένων των καθρεφτισμών τους. Δύο πολύεδρα είναι «τοπολογικώς διακριτά» όταν έχουν εγγενώς διαφορετικές ρυθμίσεις εδρών και κορυφών, έτσι ώστε να είναι αδύνατο να στρεβλωθεί το ένα μέσα στο άλλο απλώς με την αλλαγή του μηκους των ακμών ή των γωνιών μεταξύ των ακμών ή των εδρών τους. Υπάρχει ένα ακόμα τοπολογικά πολυεδρικό σχήμα με δεκαοκτώ έδρες, που εκφυλίζεται ως πολύεδρο, ενώ υφίσταται ως σφαιρική πλακόστρωση δίγωνων εδρών, το οποίο ονομάζεται οκταδεκαγωνικό οσόεδρο και έχει συμβολισμό Schläfli {2,18}. Το οκταδεκαγωνικό οσόεδρο διαθέτει 2 κορυφές (αντίποδα σημεία), 18 ακμές και 18 έδρες (δίγωνα). Τα πιο γνωστά οκταδεκάεδρα είναι η δεκαεπταγωνική πυραμίδα, το δεκαεξαγωνικό πρίσμα και το οκταγωνικό αντιπρίσμα. Το δεκαεξαγωνικό πρίσμα και το οκταγωνικό αντιπρίσμα είναι ομοιόμορφα πολύεδρα, με βάσεις κανονικές και πλευρές τετράγωνα ή ισόπλευρα τρίγωνα. Τέσσερα ακόμα οκταδεκάεδρα βρίσκονται μεταξύ των στερεών του Τζόνσον: Τα τέσσερα στερεά του Τζόνσον έχουν οκταδεκάεδρα δυϊκά: Επιπλέον, κάποια ομοιόμορφα αστεροειδή πολύεδρα είναι οκταδεκάεδρα: Holleman, A. F.· Wiberg, E. (2001). Inorganic Chemistry. San Diego: Academic Press. ISBN 0-12-352651-5.
Γενικές εκλογές στα Νησιά Κέιμαν (2017)

Γενικές εκλογές διεξήχθησαν στα Νησιά Κέιμαν στις 24 Μαΐου 2017. Ήταν οι πρώτες εκλογές που διενεργήθηκαν έπειτα από την έγκριση των μεταρρυθμίσεων στο εκλογικό σύστημα των νησιών σε δημοψήφισμα το 2012. Με εκείνο το δημοψήφισμα εισήχθησαν οι μονοεδρικές εκλογικές περιφέρειες. Το Προοδευτικό Κίνημα του Λαού παρέμεινε το μεγαλύτερο κόμμα, κερδίζοντας τις 7 από τις συνολικά 19 έδρες. Ωστόσο, οι ανεξάρτητοι αναδείχθηκαν ως η μεγαλύτερη ομάδα στη Νομοθετική Συνέλευση με 9 έδρες.

 Αρχικά ανακοινώθηκε ο σχηματισμός κυβέρνησης συνασπισμού ανάμεσα στους Προοδευτικούς, στο Δημοκρατικό Κόμμα των Κέιμαν και σε ανεξάρτητους. Με βάση τη συμφωνία εκείνη, ο Άλντεν Μακλάφλιν θα παρέμενε πρωθυπουργός και ο ΜακΚίβα Μπους θα γινόταν πρόεδρος της νομοθετικής συνέλευσης. Όμως, αργότερα το Δημοκρατικό Κόμμα των Κέιμαν και όλα τα ανεξάρτητα μέλη εκτός ενός συμφώνησαν για τον σχηματισμό μιας κυβέρνησης εθνικής ενότητας στην οποία ο ΜακΚίβα Μπους θα γινόταν πρωθυπουργός. Η απάντηση του Μακλάφλιν ήταν ότι η επερχόμενη κυβέρνηση θα μπορούσε να καταστεί "σιδηροδρομικό δυστύχημα" και ότι "δεν περίμενε να έχει μεγάλη διάρκεια εκείνη η κυβέρνηση".Στη συνέχεια αποκάλυψε ότι η συμφωνία μεταξύ του CDP και των ανεξάρτητων είχε αποτύχει, και ότι ήταν σε εξέλιξη διαβουλεύσεις με όλα τα κόμματα για το σχηματισμό κυβέρνησης.Τελικά, συμφωνήθηκε να σχηματιστεί η κυβέρνηση συνασπισμού που αρχικά είχε προταθεί, ανάμεσα στους Προοδευτικούς, το Δημοκρατικό Κόμμα των Κέιμαν και σε ανεξάρτητους. Η κυβέρνηση, με πρωθυπουργό τον Μακλάφλιν, ορκίστηκε στις 31 Μαΐου. Electoral district map Cayman 27 Cayman Islands Elections 2017 Αρχειοθετήθηκε 2017-10-08 στο Wayback Machine. | Cayman Legislative Assembly Full Results
Χριστιανός Γουλιέλμος του Βρανδεμβούργου

Ο Χριστιανός-Γουλιέλμος, γερμ. Christian-Wilhelm (28 Αυγούστου 1587 - 1 Ιανουαρίου 1665) από τον Οίκο των Χοεντσόλερν ήταν αρχιεπίσκοπος του Μαγδεβούργου (1598-1631) και επίσκοπος του Χάλμπερστατ (1625-1628).

 Ήταν ο έκτος γιος του Ιωακείμ-Φρειδερίκου εκλέκτορα του Βρανδεμβούργου και της Αικατερίνης των Χοεντσόλερν, κόρης του Ιωάννη μαργράβου του Βρανδεμβούργου-Κυστρίν. Το 1665 απεβίωσε στο αββαείο της Τσίννα σε ηλικία 78 ετών. Νυμφεύτηκε πρώτα το 1615 τη Δωροθέα των Γουέλφων, κόρη του Ερρίκου-Ιουλίου δούκα του Μπράουνσβαϊγκ-Βόλφενμπυτελ και είχε τέκνο: Σοφία-Ελισάβετ 1616-1650, παντρεύτηκε τον Φρειδερίκο-Γουλιέλμο Β΄ των Βέττιν δούκα της Σαξονίας-Άλτενμπουργκ.Το 1643 απεβίωσε η Δωροθέα και ο Χριστιανός-Γουλιέλμος έκανε δεύτερο γάμο το 1650 με τη Βαρβάρα-Ευσεβία από την Τσεχία, κόρη του Γιάροσλαβ Μπορτζίτα του Μαρτινίτσε, αντιπροσώπου του Φερδινάνδου Β΄ των Αψβούργων της Γερμανίας. Το 1656 απεβίωσε η Βαρβάρα-Ευσεβία και ο Χριστιανός-Γουλιέλμος έκανε τρίτο γάμο με τη Μαξιμιλιανή, κόρη του Βάχαρτ κόμη του Ζαλμ-Νόιμπουρκ. Δεν απέκτησε απογόνους από αυτόν και τον προηγούμενο γάμο του. Berent Schwineköper (1957), "Christian Wilhelm", Neue Deutsche Biographie (NDB) (in German), 3, Berlin: Duncker & Humblot, p. 226; (full text online) Karl Janicke (1876), "Christian Wilhelm", Allgemeine Deutsche Biographie (ADB) (in German), 4, Leipzig: Duncker & Humblot, pp. 164–168
Douglas XP3D

Το Douglas XP3D ήταν δικινητήρια αεράκατος που αναπτύχθηκε για το Πολεμικό Ναυτικό των ΗΠΑ την δεκαετία του 1930. Το P3D σχεδιάστηκε για να εξοπλίσει τις Μοίρες Ναυτικής Περιπολίας του Ναυτικού. Παρόλο που κάλυπτε τις απαιτήσεις του δεν μπήκε τελικά σε παραγωγή επειδή προτιμήθηκε το ανταγωνιστικό Consolidated PBY Catalina που ήταν φθηνότερο.

 Το 1933 Ναυτικό των ΗΠΑ ζήτησε από τις εταιρείες Douglas και Consolidated να κατασκευάσουν από ένα πρωτότυπο έκαστη μιας νέας αερακάτου που, αν γίνονταν δεκτή, θα αντικαθιστούσε τα Consolidated P2Y και Martin P3M που εξόπλιζαν τότε τις Μοίρες Ναυτικής Περιπολίας του. Η Douglas παρουσίασε το P3D, που σχεδίασε παράλληλα με το μικρότερων διαστάσεων YB-11 που προορίζονταν για το Αεροπορικό Σώμα του Στρατού των ΗΠΑ (USAAC). Όπως και το YB-11, το P3D ήταν ένα υψηλοπτέρυγο μονοπλάνο που προωθούνταν από δύο αστεροειδείς κινητήρες Pratt & Whitney R-1830, τοποθετημένους στο πάνω μέρος των πτερύγων. Ενώ το YB-11 ήταν ένα αμφίβιο αεροσκάφος, δηλαδή μπορούσε να προσθαλασσωθεί αλλά και να προσγειωθεί σε αεροδρόμιο, το P3D μπορούσε μονάχα να προσθαλασσωθεί.Το πρωτότυπο, το XP3D-1, πραγματοποίησε την παρθενική του πτήση στις 6 Φεβρουαρίου 1935 και παραδόθηκε στον αεροναύσταθμο του Ναυτικού στο Σαν Ντιέγκο για δοκιμές τον Μάρτιο του ίδιου έτους. Το XP3D-1 και το ανταγωνιστικό PBY Catalina είχαν παραπλήσιες επιδόσεις, αλλά το πρώτο ήταν ακριβότερο από το δεύτερο. Αποτέλεσμα ήταν της διαφοράς στην τιμή (ένα P3D κόστιζε $110000 ενώ ένα PBY $90000 σε τιμές της εποχής) ήταν να παραγγείλει το Ναυτικό 60 PBY.Η Douglas εξόπλισε το P3D με άλλους κινητήρες, αποσκοπώντας να βελτιώσει τις επιδόσεις του αεροσκάφους και να κερδίσει μελλοντικά συμβόλαια. Οι πτέρυγες ανυψώθηκαν κατά 0,69 m και οι κινητήρες τοποθετήθηκαν στα χείλη εκφυγής. Οι μικρή πλωτήρες των πτερύγων έγιναν ανασυρόμενοι και προστέθηκε πυργίσκος με αμυντικό οπλισμό στο ρύγχος. Το επανασχεδιασμένο αεροσκάφος -που ονομάστηκε XP3D-2- παραδόθηκε στο Ναυτικό για δοκιμές τον Μάιο του 1935, αλλά και πάλι προτιμήθηκε το ανaβαθμισμένο PBY-2 της Consolidated. Το μοναδικό XP3D-1 αξιοποίησε για μικρό χρονικό διάστημα η 3η Σμηναρχία Ναυτικής Περιπολίας (Patrol Squadron 3, VP-3) μέχρι που το επέστρεψε στην Douglas για να το ανακατασκευάσει. Το XP3D-2 χρησιμοποιήθηκε σαν αεροσκάφος VIP από την VP-11F, μέχρι την καταστροφή του σε ατύχημα στο Ακαπούλκο στις 8 Φεβρουαρίου 1937. XP3D-1 Η αεράκατος στην αρχική της μορφή, με δύο κινητήρες R-1830-58 των 825 hp. XP3D-2 Η αεράκατος αφού ανακατασκευάστηκε και απέκτησε ισχυρότερους κινητήρες R-1830-64 των 900 hp και ανασυρόμενους πλωτήρες. ΗΠΑΠολεμικό Ναυτικό των ΗΠΑ Douglas YOA-5 Consolidated PBY Catalina Creed, Roscoe. PBY: The Catalina Flying Boat. Shrewsbury, UK:Airlife Publishing, 1986. ISBN 0-906393-60-4. Francillon, René J. McDonnell Douglas Aircraft since 1920. London:Putnam, 1979. ISBN 0-370-00050-1. Swanborough, Gordon and Peter M. Bowers. United States Navy Aircraft since 1911. London:Putnam, 1976. ISBN 0-370-10054-9.
Μάιλς Ντέιβις

Ο Μάιλς Ντιούι Ντέιβις Γ΄ (Miles Dewey Davis III, 26 Μαΐου 1926 - 28 Σεπτεμβρίου 1991) ήταν Aμερικανός τζαζ μουσικός, τρομπετίστας και συνθέτης. Θεωρείται ευρέως ως ένας από τους μουσικούς που άσκησαν σημαντική επίδραση στη μουσική του 20ού αιώνα. Μαζί με τα συγκροτήματα που έπαιξε κατά καιρούς, υπήρξε πρωτοπόρος σε ό,τι αφορά στην ανάπτυξη της μουσικής τζαζ, του bebop, της cool jazz, του hard bop, της modal jazz και της jazz fusion.

 Ο Μάιλς μεγάλωσε στο Σεντ Λούι. Ο πατέρας του ήταν οδοντίατρος και η οικογένειά του ήταν εύπορη. Στα 13 του έπιασε στα χέρια του την πρώτη του τρομπέτα. Στο βιβλίο του ο Μάιλς περιγράφει τα έντονα συναισθήματα που έζησε εκείνη τη στιγμή. Η δεξιοτεχνία του στο όργανο αναπτύχθηκε ταχύτατα και το μουσικό του στυλ επηρεάστηκε από μουσικούς όπως οι Κλάρκ Τέρυ, Τσάρλι Πάρκερ, Μπίλυ Έκστάην αλλά κυρίως, τον Ντίζη Γκιλέσπη. Η συναυλία του ντήζι στο Σεντ Λούι, όταν ο Μάιλς ήταν 15 χρονών ήταν μια μουσική αποκάλυψη για τον μικρό Μάιλς. Έκτοτε το μόνο που τον ενδιέφερε ήταν να πάει στη Νέα Υόρκη και να παίξει τζαζ. Στα 18 του βρίσκοταν ήδη εκεί.Το 1950 ο Μάιλς Ντέιβις εξέδωσε τον δίσκο Μπερθ οφ Κούλ, ο οποίος εισήγαγε ένα νέο έιδος τζαζ και διαφοροποιήθηκε από το χαρντ μποπ. Το 1969 εξέδωσε τον δίσκο ορόσημο Μπήτσες Μπρου, επηρεασμένος από την μουσική των Τζέημζ Μπράουν, Τζίμυ Χέντριξ και Σλάι εντ δα Φάμιλυ Στόουν. Μέχρι και την χρονιά του θανάτου του το 1991, συνέχισε να αναδεικνύει μουσικά ταλέντα και να εφευρίσκει νέα μουσικά είδη. Μάλιστα, το 1991 εξέδωσε το Ντου Μπαπ, που συνδύασε την τρομπέτα του με χιπ χοπ.Ο Μάιλς Ντέιβις πέρασε στην Rock and Roll Hall of Fame το 2006. ως "μία από τις μορφές κλειδιά στην ιστορία της τζαζ". Στις 7 Οκτωβρίου, 2008, το άλμπουμ του 1959 Kind of Blue έλαβε το τέταρτο πλατινένιο βραβείο της Recording Industry Association of America (RIAA), για τέσσερα εκατομμύρια πωλήσεις στις Η.Π.Α. Στις 15 Δεκεμβρίου, 2009, ο Οίκος των Αντιπροσώπων πέρασε συμβολικό ψήφισμα αναγνώρισης του άλμπουμ Kind of Blue, "τιμώντας το κορυφαίο έργο και επιβεβαιώνοντας την τζαζ ως εθνικό θησαυρό" ^a Μόνο ένα τραγούδι είναι σύνθεση του Μάιλς Ντέιβις σε συνεργασία με τον Μάρκους Μίλερ ("Theme For Augustine").^b Το soundtrack είναι σύνθεση του Μάιλς Ντέιβις σε συνεργασία με τον Μισέλ Λεγκράν. Επίσημος ιστότοπος Miles Davis – official Sony Music website Μάιλς Ντέιβις στο Curlie Μάιλς Ντέιβις στο Allmusic Miles Davis στο Find A Grave
Κυριάκος Σπυριούνης

Ο Κυριάκος Σπυριούνης του Πέτρου (γενν. 17 Νοεμβρίου 1933) είναι αντιστράτηγος εν αποστρατεία του ελληνικού Στρατού Ξηράς και πολιτικός. Διετέλεσε διοικητής του Γ΄ Σώματος Στρατού και βουλευτής του ΠΑΣΟΚ.

 Γεννήθηκε το Νοέμβριο του 1933 στον Πύργο Δυρού Λακωνίας, γόνος παλιάς στρατιωτικής οικογένειας της Μάνης. Αποφοίτησε από τη Στρατιωτική Σχολή Ευελπίδων (ΣΣΕ) ως ανθυπολοχαγός του Πυροβολικού. Αργότερα συμπλήρωσε τις σπουδές του σε διάφορες στρατιωτικές σχολές στην Ελλάδα και το εξωτερικό. Είναι επίσης πτυχιούχος Νομικής και Μαθηματικών του Αριστοτελείου Πανεπιστημίου Θεσσαλονίκης (ΑΠΘ).Υπήρξε διοικητής ταξιαρχίας, μεραρχίας και του Γ΄ Σώματος Στρατού στη Θεσσαλονίκη, από τον Ιανουάριο του 1988 ως τον Ιούλιο του 1989 (διαδέχθηκε τον αντιστράτηγο Νικόλαο Βορβολάκο, επίσης υποστηρικτή του Ανδρέα Παπανδρέου). Εκλέχθηκε βουλευτής Α΄ Θεσσαλονίκης με το ΠΑΣΟΚ το Νοέμβριο του 1989, το 1990, το 1993, το 1996 και το 2000. Τον Μάιο του 1991 έχασε την έδρα του στο εκλογοδικείο από το Νίκο Παπαδάκη, και επανήλθε στη Βουλή το 1993, ενώ τον Αύγουστο του 1995 διαγράφτηκε από την Κοινοβουλευτική Ομάδα του ΠΑΣΟΚ επειδή άσκησε σκληρή κριτική στις πολιτικές φιλοδοξίες της Δήμητρας Λιάνη. Μετά την εκλογή του Κώστα Σημίτη στην πρωθυπουργία το 1996, επανήλθε στο ΠΑΣΟΚ. Είναι παντρεμένος και έχει δύο παιδιά.
Κορόγκουε

Το Κορόγκουε (Korogwe) είναι μια πόλη στην Τανζανία, με πληθυσμό 68.308 το 2012. Είναι το κύριο κέντρο της Περιοχής Κορόγκουε (Korogwe District), η οποία βρίσκεται εντός της Περιφέρειας Τάνγκα (Tanga Region). Η πόλη είναι η έδρα της Αγγλικανικής Επισκοπής στη Τάνγκα και έχει ένα καθεδρικό ναό αφιερωμένο στον Αρχάγγελο Μιχαήλ και όλους τους αγγέλους. Διαθέτει επίσης μια σχολή κατάρτισης εκπαιδευτικών και μια σειρά από σχολεία της δευτεροβάθμιας εκπαίδευσης. Η περιοχή αποστραγγίζεται από τους παραποτάμους του Ποταμού Πανγκάνι (Pangani River).

 Στην ευρύτερη περιοχή κυριαρχούν δύο φυλές οι Σάμπαα (Sambaa) και οι Ζιγκούα (Zigua). Στη δεκαετία του 1950, στην ευρύτερη περιοχή της πόλης του Κορόγκουε, υπήρχαν πολλά σχοινοκτήματα ελληνικής ιδιοκτησίας και στα οποία απασχολούνταν αρκετοί Έλληνες. Είναι αξιοσημείωτο, ότι τα δύο μοναδικά ξενοδοχεία στην πόλη, το Korogwe Hotel και το Traveller's Inn, ανήκαν αντιστοίχως στους Ιωάννη (Τζων) Παπατζών και Χάρη Χαροκόπο (εκ Κεφαλληνίας). Το περιφερειακό νοσοκομείο Μαγκούνγκα είναι η βάση του Ερευνητικού Εργαστηρίου NIMR του Κορόγκουε (NIMR Korogwe Research Laboratory). Το κτίριο (βλέπε σχετική φωτογραφία), σχεδιάστηκε από τον Δανό αρχιτέκτονα Jakob Knudsen. Δόθηκε μεγάλη προσπάθεια για την προσαρμογή του κτιρίου στο τοπικό περιβάλλον και στο κλίμα. Το κτίριο εγκαινιάστηκε επίσημα στις 19 Σεπτεμβρίου του 2008 και έκτοτε χρησιμοποιείται για την υποστήριξη δοκιμαστικών εμβολίων κατά της ελονοσίας. Το Κορόγκουε είναι μια οδική και σιδηροδρομική διασταύρωση, όπου οι διαδρομές από την Τάνγκα συνδέονται με αυτές από το Νταρ ες Σαλαάμ, προς τις βόρειες πόλεις της Αρούσα και του Μόσι, Κιλιμαντζάρο. Διοικητικές υποδιαιρέσεις της Τανζανίας Περιοχή Κορόγκουε Παραπομπές σημειώσεων Korogwe District Homepage for the 2002 Tanzania National Census MSN Map - elevation = 301m The Charity Devon Aid - Korogwe ( DAK )
Α.Ο. Γαλήνη Πατρών

Ο Αθλητικός Όμιλος Γαλήνη είναι αθλητικός σύλλογος στην Πάτρα που δραστηριοποιείται σε πολλά αθλήματα. Εμπνευστής της δημιουργίας του Αθλητικού Ομίλου ΓΑΛΗΝΗ είναι ο π. Αντώνιος Ρουμελιώτης ο οποίος είναι και Επίτιμος Πρόεδρος. Έχει τμήματα Ποδοσφαίρου (αντρών, γυναικών), μπάσκετ, τοξοβολίας, στίβου και πινγκ πονγκ, βόλευ. Έχει ιδιόκτητες αθλητικές εγκαταστάσεις στα Δεμένικα Πατρών.

 Το ποδοσφαιρικό τμήμα είναι από τα πρώτα του συλλόγου. Αγωνίζονταν στην Β΄ κατηγορία της ΕΠΣ Αχαΐας από το 2007 έως την σεζόν 2018-19 όταν και υποβιβάστηκε στα μπαράζ. Από την σεζόν 2019-20 αγωνίζεται στη 3η ερασιτεχνική κατηγορία. Το τμήμα γυναικών είναι το νεότερο αφού ιδρύθηκε το 2008. Στην τοξοβολία ο σύλλογος έχει να επιδείξει πολλές επιτυχίες σε πανελλαδικό επίπεδο. Στον στίβο η Γαλήνη έχει κατακτήσει μετάλλια και πρώτες θέσεις σε τοπικό επίπεδο. Τελευταία επιτυχία της η πρώτη θέση στο τοπικό πρωτάθλημα ανώμαλου δρόμου εφήβων 2008. Στο πινγκ πονγκ έχει επίσης πολλές επιτυχίες σε πανελλαδικό επίπεδο. Στο μπάσκετ αγωνίζεται στην Α1 κατηγορία της Ένωσης Συλλόγων Καλαθοσφαίρισης Αχαΐας Ηλείας ΕΣΚΑΗ. Σόφτμπολ Το σόφτμπολ είναι το τμήμα με τις μεγαλύτερες επιτυχίες στον σύλλογο. Συμμετείχε ανελλιπώς στα Πανελλήνια πρωτάθληματα από το 2000 που έγινε η πρώτη διοργάνωση μέχρι και το 2007 όπου και σταματάει η λειτουργία του. Στις νεάνιδες στο πρώτο πανελλήνιο πρωτάθλημα το 2002 η Σοφία Μάλλια αναδείχτηκε καλύτερη pitcher, ήταν 5η το 2003, επίσης με μια 6η θέση το 2006. Οι αθλήτριες της Γαλήνης Πηνελόπη Μακρυκώστα και Νίκη Χαρίτου είχαν συμπεριληφθεί στην προεθνική για τους ολυμπιακούς αγώνες της Αθήνας. Αναλυτικά η παρουσία της στα Πανελλήνια πρωταθλήματαΓΥΝΑΙΚΕΣ ΝΕΑΝΙΔΕΣ Μπέιζμπολ Το τμήμα του μπέιζμπολ ξεκίνησε από την Β΄εθνική το 2001 σημειώνοντας μία νίκη και τρεις ήττες. Στο επόμενο πρωτάθλημα το δεν σευμμετείχε. Το 2003 κατετάγη 8η στην Β΄Εθνική και τελευταία και από τότε σταμάτησε η συμμετοχή της. Στο κύπελλο μετείχε μόνο στην τρίτη διοργάνωση το 2002 και αποκλείστηκε από τον γύρο. Το τμήμα αυτό σήμερα είναι ανενεργό. Λίγκα των Μικρών Πάνθηρες Πάτρας Ε.Φ.Ο.Σ.
Καμένοι για εκδίκηση

To Καμένοι για εκδίκηση (Ισπανικά: Fuego en la sangre, Μετάφραση: Φωτιά στο αίμα) είναι τηλενουβέλα μεξικάνικης παραγωγής του 2008. Είναι ριμέικ των Κολομβιανών τηλενουβέλων Las Aguas Mansas και Pasion de Gavilanes.Πρωταγωνιστούν Αδέλα Νοριέγα, Εδουάρδο Γιάνιες, Χόρχε Σαλίνας, Ελισαμπέτ Άλβαρες, Νόρα Σαλίνας και Πάμπλο Μοντέρο.

 Τα τρία αδέλφια, Χουάν, Όσκαρ και Φράνκο, ορκίζονται πάνω από τον τάφο της αδελφής τους Λίβια, η οποία πέθανε κάτω από μυστηριώδεις συνθήκες ενώ είχε μια παθιασμένη σχέση με έναν άνδρα, τον Μπερνάρδο Ελισόντο, καθώς και ο ίδιος πέθανε επίσης υπό μυστηριώδεις συνθήκες. Τα αδέλφια ανακαλύπτουν ότι όχι μόνο ο Ελισόντο ήταν παντρεμένος, αλλά ήταν πατέρας τριών όμορφων νεαρών γυναικών που ήταν πολύ διαφορετικές μεταξύ τους. Πεπεισμένοι ότι ο θάνατος της Λίβια συνδέεται άμεσα με τη σχέση της με τον Ελισόντο, αποφασίζουν να παρέμβουν στη ζωή του και να εκδικηθούν τις κόρες του. Εκεί, ωστόσο, ανακαλύπτουν ότι τα πράγματα δεν είναι τόσο απλά όσο νόμιζαν. Η Τηλενουβέλα βραβεύτηκε με τα εξής βραβεία: 4 Βραβεία TVyNovelas (Τηλενουβέλα της Χρονιάς, Ανταγωνίστρια, Ανταγωνιστής, Συμπρωταγωνίστρια) 2 Βραβεία ACE (Ηθοποιός, Δευτεραγωνίστρια) 2 Βραβεία Bravo (Ανταγωνίστρια, Ανταγωνιστής) 1 Βραβείο Fama (Τηλεοπτική Ηθοποιός) 1 Βραβείο Oye! (Μουσικό Θέμα) 1 Βραβείο Resumen Anual de Televisa (Τηλενουβέλα της Χρονιάς) Καμένοι για εκδίκηση στην IMDb Fuego en la sangre at univision.com Best music themes from telenovelas Αρχειοθετήθηκε 2012-10-04 στο Wayback Machine. Aol Latino
Αρίστων ο Χίος

Ο Αρίστων ο Χίος ήταν αρχαίος Έλληνας στωικός φιλόσοφος από τη Χίο του 3ου αιώνα π.Χ.. Λεγόταν επίσης και Αρίστων ο Φάλανθος (= φαλακρός), φέροντας επίσης το προσωνύμιο Σειρήνα, για τη γοητεία της διδασκαλίας του.

 Στην αρχή ο Αρίστων υπήρξε μαθητής του Ζήνωνα του Κυτιέα, φίλος του Κλεάνθη και επειδή όπως λέγονταν δεν ήταν καλός και φρόνιμος μαθητής κάποια μέρα αναγκάσθηκε ο δάσκαλός του να πει προς αυτόν το περίφημο εκείνο: «...αδύνατον εί μή σέ ο πατήρ μεθύων εγέννησεν» (κατά μαρτυρία του Διογένη του Λαέρτιου). Δεν άργησε όμως να συμμορφωθεί και τελικά να καταστεί ευγενικός και ομιλητικός προς όλους. Αργότερα απομακρύνθηκε από τις θεωρίες της Στοάς του Ζήνωνα και ανέπτυξε δική του θεωρία προς τον Κυνισμό («ο την αδιαφορίαν εισηγησάμενος» σύμφωνα με τον Διογένη Λαέρτιο). Θεωρούσε δηλαδή τη Διαλεκτική και τη Λογική ως επιστήμες ανωφελείς, ενώ αντίθετα τη Φυσική ως «υπερτέρα» της ανθρώπινης νόησης. Έναντι του αρνητικού αυτού υπόβαθρου της διδασκαλίας του αντέτασσε τη θετική θεωρία κατά την οποία τα πάντα είναι αδιάφορα εκτός της αρετής και κακίας. Κατ΄ εκείνον η διδασκαλία της αρετής δεν ανήκει στη Φιλοσοφία αλλά στην Παιδαγωγική. Αρετή θεωρούσε την υγεία του πνεύματος και ως επιμέρους είδη αυτής τη φρόνηση, τη δικαιοσύνη κ.λπ. Στο τέλος των ομιλιών του ο Αρίστων συγκεφαλαίωνε τις θεωρίες του με την παροιμιώδη σύγκριση κατά την οποία: «οι λόγοι είναι όπως και το λουτρό που όταν δεν καθαρίζει καθίσταται περιττό». Δεν έχουν διασωθεί τα συγγράμματά του, παρά μόνον επιστολές του προς τον Κλεάνθη, ο οποίος διαδέχθηκε τον Ζήνωνα στη διεύθυνση της στωικής σχολής του. Του αποδίδονται τα έργα: "Προτρεπτικών β΄", "Περί Ζήνωνος δογμάτων διάλογοι", "Σχολών στ΄", "Περί σοφίας διατριβών ζ΄", "Ερωτικαί διατριβαί", "Υπομνήματα υπέρ κενοδοξίας", "Υπομνημάτων κε΄", "Απομνημονευμάτων", "Χρειών ια΄", "προς τους ρήτορας", "Προς τας Αλεξίνου αντιγραφάς", "προς τους διαλεκτικούς γ΄", "Προς Κλεάνθην επιστολών δ΄".
Μεθαμφεταμίνη

Η μεθαμφεταμίνη, επίσης γνωστή ως μεταμφεταμίνη (INN), δεξτρομεθαμφεταμίνη, μεθυλαμφεταμίνη, N-μεθυλαμφεταμίνη και δεσοξυεφεδρίνη είναι ένα ψυχοενεργό διεγερτικό ναρκωτικό. Αυξάνει την εγρήγορση και την ενέργεια, και σε υψηλές δόσεις, μπορεί να προκαλέσει ευφορία, την ενίσχυση της αυτοεκτίμησης, και την αύξηση της σεξουαλικής ευχαρίστησης. Η μεθαμφεταμίνη έχει υψηλό δυναμικό για κατάχρηση, ενεργοποιώντας το ψυχολογικό σύστημα ανταμοιβής, αυξάνοντας τα επίπεδα της ντοπαμίνης, νορεπινεφρίνης και σεροτονίνης στον εγκέφαλο. Η μεθαμφεταμίνη είναι εγκεκριμένη από την FDA στις Ηνωμένες Πολιτείες για την αντιμετώπιση της ADHD και της εξωγενούς παχυσαρκίας, υπό την κατοχυρωμένη εμπορική επωνυμία Desoxyn.

 Απώλεια όρεξης Ταχυκαρδίες, αύξηση της πίεσης του αίματος και θερμοκρασίας του σώματος Διεσταλμένες κόρες ματιών Διαταραχές ύπνου Υπερκινητικότητα Εσφαλμένη αντίληψη ενέργειας Ναυτία Παράξενη, σπασμωδική και μερικές φορές βίαιη συμπεριφορά Παραισθήσεις, υπερβολικές εξάρσεις και οξυθυμία Πανικός και ψύχωση Υπερβολική δόση μπορεί να οδηγήσει σε παροξυσμούς, κρίσεις και θάνατο. Ανεπανόρθωτες βλάβες στα αιμοφόρα αγγεία της καρδιάς και του εγκεφάλου, υψηλή πίεση που οδηγεί σε καρδιακές προσβολές, εγκεφαλικό και θάνατο Βλάβες στο συκώτι, στα νεφρά και στους πνεύμονες Καταστροφή των ρινικών ιστών, αν σνιφάρεται Αναπνευστικά προβλήματα, αν καπνίζεται Μολυσματικές ασθένειες και αποστήματα, αν λαμβάνεται με ένεση Υποσιτισμός, απώλεια βάρους Εκτεταμένη καταστροφή δοντιών Αποπροσανατολισμός, απάθεια, σύγχυση, εξάντληση Ισχυρή ψυχολογική εξάρτηση Ψύχωση Κατάθλιψη Βλάβη στον εγκέφαλο παρόμοια με τη νόσο του Αλτσχάιμερ, εγκεφαλικό επεισόδιο και επιληψία. «Οι θανάσιμες επιπτώσεις της μεταμφεταμίνης». www.notodrugs.gr. Ίδρυμα για έναν κόσμο χωρίς ναρκωτικά.
Παμπελοποννησιακό Εθνικό Αθλητικό Κέντρο Πάτρας

Το Παμπελοποννησιακό Εθνικό Αθλητικό Κέντρο (εν συντομία: ΠΕΑΚ Πάτρας) είναι ένα σύνολο αθλητικών εγκαταστάσεων από τις οποίες αποτελείται και βρίσκονται στην περιοχή-συνοικία Κουκούλι της Πάτρας, απέχοντας περίπου 3 χιλιόμετρα νοτιοανατολικά από το κέντρο της πόλης. Ανήκει στο Ελληνικό Δημόσιο και το διαχειρίζεται ο Δήμος Πατρέων.

 Παμπελοποννησιακό Στάδιο, χωρητικότητας 25.588 θέσεων. Εκεί πραγματοποιήθηκαν αγώνες ποδοσφαίρου ανδρών και γυναικών για τους Ολυμπιακούς Αγώνες του 2004.Σάλα Κώστας Πετρόπουλος (πρώην "Κλειστό Γυμναστήριο Εθνικού Σταδίου Πάτρας"). Είναι ένα από τα πιο ιστορικά ιστορικά κλειστά γήπεδα της πόλης. Χρησιμοποιείται από διάφορες τις ομάδες της Πάτρας.Εθνικό Κολυμβητήριο Αντώνιος Πέπανος. Είναι ένα σύγχρονο αθλητικό συγκρότημα που προσφέρει όλες τις ανέσεις για τη φιλοξενία κορυφαίων διοργανώσεων και διάφορων αθλημάτων του υγρού στοιχείου.Εθνικό Κλειστό Γυμναστήριο "Δημήτριος Τόφαλος", χωρητικότητας: 4.150 θέσεων, γνωστό και ως "ΕΑΚ Πατρών". Περιλαμβάνεται στις εγκαταστάσεις του ΠΕΑΚ Πάτρας αν και βρίσκεται 8,5 χιλιόμετρα μακριά από αυτό, στην περιοχή των Μποζαϊτίκων (ή και Προάστιο).Εγκαταστάσεις Κολυμβητηρίου Αγυιάς. Προς το παρόν εγκαταλελειμμένες. Βρίσκονται στο έλος της Αγυιάς. Το Παμπελοποννησιακό Εθνικό Αθλητικό Κέντρο βρίσκεται στη νοτιοανατολική πλευρά της Πάτρας. Διαδρομή από το κέντρο της Πάτρας: Oδικώς μέσω της οδού Δημήτριου Γούναρη (κεντρικός δρόμος της πόλης) που οδηγεί προς την οδό Καλαβρύτων, διέλευση δίπλα από το Νοσοκομείο "Αγ. Ανδρέας", ακολούθως κίνηση προς Κλάους μέσω της οδού Πατρών-Κλάους για 1,2 χλμ. όπου βρίσκονται οι εγκαταστάσεις του ΠΕΑΚ Πάτρας. Εξυπηρετείται επίσης από το λεωφορείο της αστικής γραμμής 7, που κάνει στάση μπροστά ακριβώς στο Παμπελοποννησιακό στάδιο. Διαδρομή από Αθήνα προς ΠΕΑΚ: Η είσοδος στην πόλη της Πάτρας δεν είναι απαραίτητη καθότι το ΠΕΑΚ εξυπηρετείται μέσω της Ολυμπίας Οδού και συγκεκριμένα μέσω της περιφερειακής διέλευσής της από την Πάτρα -η οποια ονομάζεται Περιμετρική Πάτρας- με κατεύθυνση προς Πύργο. Κίνηση μέχρι τον κόμβο/έξοδο "Πάτρα 3 - Γλαύκος" (ΚΑΔ Γλαύκος) και στροφή δεξιά προς Πάτρα όπου η παραγλαύκεια οδός (πρώην Λεωφόρος Γλαύκου), που οδηγεί προς το νέο Νότιο Λιμάνι Πάτρας, συναντάται με ισόπεδη διάβαση (οδός Κλάους) -αμέσως μετά τις εγκαταστάσεις του Ε.Α.Π. που βρίσκονται στα δεξιά. Εκεί, ο επισκέπτης στρίβει δεξιά στο φανάρι και ακολούθως συναντάει κυκλικό κόμβο- ο οποιος βρίσκεται δίπλα σε πολυκατάστημα- όπου ακολουθεί αριστερόστροφη κίνηση εντός του μέχρι την 3η του έξοδο προς το κέντρο της πόλης (οδός Πατρών-Κλάους) όπου μετά από 2 χλμ. περίπου συναντάει τις αθλητικές εγκαταστάσεις του ΠΕΑΚ. Ιστοσ. Π.Ε.Α.Κ. Πάτρας, Επίσημη ιστοσελίδα
Μεγάλο Τζαμί της Κωνστάντζας

Το Μεγάλο Τζαμί της Κωνστάντζας (ρουμανικά: Marea Moschee din Constanța‎), αρχικά γνωστό ως Τζαμί του Καρόλου Α' (ρουμανικά: Moscheea Carol I‎ είναι τζαμί στην Κωνστάντζα της Ρουμανίας. Έχει καταχωρηθεί ως ιστορικό μνημείο από το Εθνικό Ινστιτούτο Ιστορικών Μνημείων της Ρουμανίας. Το τζαμί αναφέρεται από την ισλαμική κοινότητα της Κωνστάντζα ως Βασιλικό Τζαμί (ρουμανικά: Geamia Regelui‎, τουρκικά: Kral camisi).

 Το Μεγάλο Τζαμί της Κωνστάντζας βρίσκεται στην τοποθεσία του πρώην Τζαμιού Mahmudia (Geamia Mahmudia), που χτίστηκε το 1822 από τον Χαφίζ Χουσεΐν Πασά και πήρε το όνομά του από τον Οθωμανικό Σουλτάνο Μαχμούτ Β'. Το Μεγάλο Τζαμί της Κωνστάντζας ανατέθηκε το 1910 από τον Ρουμάνο Βασιλιά Κάρολο Α'. Η κατασκευή ξεκίνησε στις 24 Ιουνίου 1910 με τον πρώτο ακρογωνιαίο λίθο να τοποθετείται παρουσία του Σπίρου Χαρέτ, σύγχρονου Υπουργού Θρησκευμάτων της Ρουμανίας, του Σεφά Μπέη, σύγχρονου οθωμανού πρέσβη στο Βουκουρέστι και του Οθωμανού πρόξενου στην Κωνστάντζα. Το έργο χρηματοδοτήθηκε από τη ρουμανική κυβέρνηση και τον επιχειρηματία Ίον Νέκουλτσα και ολοκληρώθηκε η κατασκευή του το 1912. Το τζαμί εγκαινιάστηκε επίσημα από τον Κάρολο Α' στις 31 Μαΐου 1913. Κατά τη διάρκεια της τελετής, ο Σουλτάνος Μεχμέτ Ε' έδωσε το Τάγμα του Μετζιτιέ στον αρχιτέκτονα Βίκτωρ Στεφανέσκου. Ο Βασιλιάς Κάρολος έδωσε επίσης στον Στεφανέσκου ένα ρολόι. Το τζαμί χτίστηκε σε νεο-αιγυπτιακό και νεοβυζαντινό στιλ με στοιχεία νεο-ρομανικής αρχιτεκτονικής. Ο σχεδιαστής του, Γεώργιος Κωνσταντινέσκου, σχεδίασε το τζαμί σύμφωνα με το τζαμί Κόνια στην Ανατολία (Τουρκία). Ο Βίκτωρ Στεφανέσκου υπηρέτησε ως αρχιτέκτονας του έργου. Οι εργολάβοι χρησιμοποίησαν υλικά από τούβλα και πέτρα για το τζαμί, και οπλισμένο σκυρόδεμα για τον τρούλο και τον μιναρέ. Το τζαμί ήταν η πρώτη κατασκευή στη Ρουμανία, που κατασκευάστηκε με οπλισμένο σκυρόδεμα. Η κύρια πύλη κατασκευάστηκε με πέτρα από τη Δοβρουτσά, ενώ η πόρτα από κάτω κατασκευάστηκε από μαύρο μάρμαρο με επίστρωση χαλκού. Οι εσωτερικοί κίονες κατασκευάστηκαν από μάρμαρο από το Καμπουλούνγκ. Ο μιναρές χτίστηκε σε νεο-μαυριτανικό στιλ και έχει ύψος 47 μέτρα. Ο θόλος έχει ύψος 25 μέτρα και διάμετρο 8 μέτρα.
Boomerang

Το Boomerang είναι ένα 24ωρο βρετανικό τηλεοπτικό κανάλι που περιλαμβάνει κυρίως κλασικές και μοντέρνες σειρές κινουμένων σχεδίων από τη Hanna Barbera και την Warner Bros. Animation. Το κανάλι ξεκίνησε στις 27 Μαΐου του 2000 ως spin-off του Cartoon Network και τοπική προσαρμογή του αρχικού αμερικανικού δικτύου. Λειτουργεί από την Warner Bros. Discovery μέσω του διεθνούς τμήματος που κατέχει τις τοπικές εκδόσεις των κύριων αμερικανικών καναλιών.

 Αρχικά ξεκίνησε ως ένθετο στο Cartoon Network το 1993 ένα χρόνο μετά την Αμερική. Στις 27 Μαΐου 2000 ξεκίνησε ως αυτόνομο κανάλι, εκπέμποντας πρόγραμμα από τις 06:00 το πρωί μέχρι τα μεσάνυχτα μεταδιδόμενο σε διάφορες πλατφόρμες καλωδιακής τηλεόρασης, εκ των οποίων και η Sky Digital. Το Cartoon Network εκείνη την εποχή είχε ένα γεμάτο πρόγραμμα και έτσι το κανάλι δημιουργήθηκε από την Turner Broadcasting για να μεταδίδει κλασικά κινούμενα σχέδια από την ταινιοθήκη των Hanna-Barbera, MGM και Warner Bros, καθώς και να ελευθερώσει το αδελφό του δίκτυο από πολλά κλασικά κινούμενα σχέδια που μετέδιδε στο πρόγραμμα του.Τον Μάιο του 2001, το Boomerang έγινε το δεύτερο παιδικό κανάλι με την υψηλότερη τηλεθέαση, ξεπερνώντας το μητρικό Cartoon Network. Τον Ιούλιο του ίδιου έτους, το κανάλι προστέθηκε στον καλωδιακό φορέα Telewest, αυξάνοντας έτσι την τηλεθέαση του. Ο Τζέιμς Γκρέβιλ, επικεφαλής του Cartoon Network στο Ηνωμένο Βασίλειο εκείνη την εποχή, δήλωσε: «Το κανάλι ξεκίνησε μόλις πριν από ένα χρόνο και όμως έχει ήδη ξεπεράσει τα καθιερωμένα παιδικά κανάλια όσον αφορά την τηλεθέαση και τις διαφημίσεις». Μέχρι τον Νοέμβριο, το κανάλι ήταν διαθέσιμο στον καλωδιακό φορέα NTL. Το Boomerang μεγάλωσε την ταινιοθήκη του με παλιά κινούμενα σχέδια αποκτώντας δικαιώματα σε άλλες σειρές όπως το Danger Mouse, The Pink Panther και Garfield and Friends. Ένα κανάλι timeshift διάρκειας μίας ώρας, το Boomerang +1, ξεκίνησε τη λειτουργία του στις 6 Μαρτίου 2006. Το Boomerang άλλαξε ταυτότητα έχοντας νέο για όλες τις διεθνείς προσαρμογές πακέτο γραφικών που αναπτύχθηκε από την εταιρεία γραφιστικής Art&Graft με έδρα το Ηνωμένο Βασίλειο στις 16 Φεβρουαρίου 2015. Το κανάλι άλλαξε σε ευρεία οθόνη 16:9 την 1η Ιουνίου 2015 ενώ σε υψηλή ευκρίνεια ξεκίνησε να εκπέμπει στις 24 Ιουνίου.Στις 3 Σεπτεμβρίου 2018, το κανάλι άλλαξε για άλλη μια φορά την ταυτότητά του.Στις 18 Νοεμβρίου 2020, η έκδοση του καναλιού που μεταδιδόταν σε Ηνωμένο Βασίλειο και Ιρλανδία διασπάστηκε σε δύο ξεχωριστά μετά τη μεταφορά της άδειας εκπομπής του δεύτερου Boomerang Éire στην Τσεχική Δημοκρατία και το οποίο λειτουργεί από την HBO Europe μεταδίδοντας πρόγραμμα στις χώρες της ΕΕ, τη Δημοκρατία της Ιρλανδίας, τη Μάλτα και το Γιβραλτάρ. Επίσημη Ιστοσελίδα